Ses val in grafArgieffoto ŉ Predikant, begrafnisondernemer en ŉ paar kisdraers het in ŉ graf geval tydens ŉ begrafnis op ŉ plaas buite Bethlehem in die Vrystaat, het Beeld Dinsdag berig. Die voorval het in Desember by Tiaan Prinsloo (25) se begrafnis plaasgevind, nadat hy weens ŉ bloedklont deur die hart gesterf het. Een van die roubeklaers, wie se naam nie bekend gemaak is nie, het gesê ŉ houtplank wat oor die graf geplaas is, het gebreek. Deon Stander, die begrafnisondernemer, het eerste in die graf geval en die kis het bo-op hom beland. Die predikant, asook “vier of vyf” van draers het ook op die kis geval. Stander het aan die dagblad bevestig dat hy sy arm en knieskyf beseer het, maar hy wou nie oor die voorval uitwei nie. Ander roubeklaers het hulle uit die graf gehelp.